ai4bharat/Pralekha huggingface dataset:
அறிவியல் மற்றும் தொழில்நுட்பத்துறை
கொவிட் தொற்றுக்கு பிந்தைய காலத்தில் அறிவியல், தொழில்நுட்பத்துடன் இணைந்து புதிய துறைகளில் கவனம் செலுத்த வேண்டியது அவசியம்: அறிவியலாளர்கள் கருத்து
கொவிட் தொற்றுக்கு பிந்தைய உலகில் எதிர்கால வளர்ச்சி மற்றும் மேம்பாட்டிற்காக புதிய மற்றும் வளர்ந்து வரும் துறைகளில் கவனம் செலுத்த வேண்டும் என்றும், இதனை அறிவியல் மற்றும் தொழில்நுட்பத் துறையால் மட்டுமே மேற்கொள்ள முடியும் என்றும் பல்வேறு முக்கிய பிரமுகர்கள், “பெருந்தொற்றின் மறுபக்கம்... ஓர் அறிவியல் கொள்கை இணைப்பு” என்ற இணையவழி கருத்தரங்கில் தெரிவித்தனர்.
“கொவிட்-19 பெருந்தொற்று, இயல்பு வாழ்க்கையை பாதித்துள்ளது, பொருளாதார நடவடிக்கைகளிலும் தாக்கத்தை ஏற்படுத்தி உள்ளது. எனினும், சிறந்த எதிர்காலத்திற்கான நம்பிக்கையையும், மாபெரும் வாய்ப்பையும் அது வழங்குகிறது. தொலைதூர பகுதிகளில் மருத்துவ சிகிச்சை அல்லது தொலை மருத்துவம் அல்லது தொலைதூர கிராமங்களில் தரமான சுகாதாரம் அல்லது இணையதள கல்வி, எதுவாக இருந்தாலும் அறிவியல் மற்றும் தொழில்நுட்பத்தால் மட்டுமே அவற்றை எதிர்கொள்ள முடியும்”, என்று நிதி ஆயோக்கின் தலைவரும் நிர்வாக அதிகாரியுமான திரு அமிதாப் கான்ட் கூறினார்.
பொதுமக்கள், கொவிட்-19 நெறிமுறைகளைப் பின்பற்றுவதோடு, தடுப்பூசியையும் போட்டுக்கொள்ள வேண்டும் என்று அவர் வலியுறுத்தினார்.
மரபணு வரிசைமுறை போன்ற அறிவியல் துறைகள் பெருந்தொற்று காலத்தில் முக்கியத்துவம் பெற்றுள்ளதாகவும், கொவிட்-19 பெருந்தொற்று உள்ளிட்ட பல்வேறு பிரச்சினைகளுக்கு அவை தீர்வுகளை வழங்கும் என்றும் அவர் மேலும் தெரிவித்தார்.
ஐந்தாவது தலைமுறை தொழில்நுட்பம், துரித தொலைதொடர்பிற்காக தொழில்நுட்பம் மற்றும் செல்பேசித் தொழில்நுட்பத்தில் விரைவான மாற்றத்தை ஏற்படுத்தும். அதேபோல இந்தியாவின் வளர்ச்சியை ஊக்குவிக்கும் தன்மை, செயற்கை நுண்ணறிவில் உள்ளது.
அறிவியல் மற்றும் தொழில்நுட்ப தொலைத்தொடர்புக்கான தேசிய கவுன்சிலும், விக்யான் பிரச்சாரும் இணைந்து ஏற்பாடு செய்திருந்த அறிவியல் மற்றும் தொழில்நுட்பத் துறையின் பொன்விழா கொண்டாட்ட கருத்தரங்குத் தொடரில் திரு அமிதாப் கான்ட், காணொலி வாயிலாக உரையாற்றினார்.
அறிவியல் மற்றும் தொழில்நுட்பத் துறையின் செயலாளர் பேராசிரியர் அசுதோஷ் ஷர்மா, கடந்த 50 ஆண்டுகளில் அறிவியல் மற்றும் தொழில்நுட்பத்துறை மேற்கொண்டுள்ள நடவடிக்கைகள் பற்றி, குறிப்பாக கடந்த ஓராண்டு காலத்தில் கொவிட்-19 பெருந்தொற்றின் போது நாட்டின் அறிவியல் மற்றும் தொழில்நுட்ப உள்கட்டமைப்புகளை மேம்படுத்துவதற்காக இந்தத் துறை மேற்கொண்டுள்ள பணிகள் பற்றிப் பேசினார்.
கொவிட்-19 தொற்றின் 2-வது அலை குறித்து உரையாற்றிய அவர், “எதிர்காலத்தில் கொவிட்-19 தொற்றின் உருமாற்றம் தொடர்ந்து நிகழும், உருமாற்றம் தொடர்பாகவும் அதன் தாக்கம் தொடர்பாகவும் நாம் துரிதமாக ஆய்வுகளை மேற்கொள்வோம். அதேவேளையில் கொவிட்-19 சரியான நெறிமுறைகளைப் பின்பற்றியே அதன் பரவலைக் கட்டுப்படுத்த முடியும்”, என்று தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1722184
சுகாதாரம் மற்றும் குடும்ப நலத்துறை அமைச்சகம்
மாநிலங்களுக்கும், யூனியன் பிரதேசங்களுக்கும் விரைவில் 80.67 கோடி கொவிட் தடுப்பூசிகள் விநியோகம்
நாடு தழுவிய தடுப்பூசித் திட்டத்தின் ஒரு பகுதியாக, இந்திய அரசு, செப்டம்பர் 22-ஆம் தேதி வரை 80.67 கோடிக்கும் அதிகமான  கொவிட் தடுப்பூசி டோஸ்களை, மாநிலங்களுக்கும், யூனியன் பிரதேசங்களுக்கும், இலவசமாக வழங்கியுள்ளது. மேலும் 64 லட்சம் டோஸ் தடுப்பூசிகளை  வழங்கத் திட்டமிடப்பட்டுள்ளது.
சுமார் 4.52 கோடி  கொவிட் தடுப்பூசி டோஸ்கள், மாநிலங்கள், யூனியன் பிரதேசங்கள் மற்றும் தனியார் மருத்துவமனைகள் வசம் உள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1757136
புள்ளியியல் மற்றும் திட்ட அமலாக்கம் அமைச்சகம்
நாடாளுமன்ற உறுப்பினர் உள்ளூர் தொகுதி மேம்பாட்டுத் திட்டத்தை தொடர்வதற்கு அமைச்சரவை ஒப்புதல்
நாடாளுமன்ற உறுப்பினர் உள்ளூர் தொகுதி மேம்பாட்டுத் திட்டத்தை 2021-22 நிதியாண்டின் மீதமுள்ள பகுதியிலும், 2025-26 நிதியாண்டு வரையிலும் 15-வது நிதி ஆணையத்தின் காலகட்டம் வரை மறுசீரமைத்து தொடர பிரதமர் திரு நரேந்திர மோடி தலைமையிலான மத்திய அமைச்சரவை இன்று ஒப்புதல் அளித்துள்ளது.
நாடாளுமன்ற உறுப்பினர் உள்ளூர் தொகுதி மேம்பாட்டுத் திட்டம் என்பது இந்திய அரசால் முழுமையாக நிதியளிக்கப்படும் மத்தியத் துறை திட்டமாகும். குடிநீர், ஆரம்பக் கல்வி, பொது சுகாதாரம், மற்றும் சாலைகள் உள்ளிட்டவற்றில் தங்கள் தொகுதிகளில் நீடித்து நிலைக்கும் சமுதாய சொத்துக்களை உருவாக்குவதை வலியுறுத்தும் வகையில், நாடாளுமன்ற உறுப்பினர்கள் வளர்ச்சிப் பணிகளை பரிந்துரைக்க உதவுவதே இத்திட்டத்தின் நோக்கமாகும்.
இத்திட்டத்தின் கீழ் ஒரு நாடாளுமன்ற உறுப்பினரின் தொகுதிக்கு ஆண்டுக்கு ரூ 5 கோடி வழங்கப்படும். இரண்டு தவணைகளாக தலா ரூ 2.5 கோடி வழங்கப்படும்.
கொவிட்-19-ஐ எதிர்கொள்ளும் பொருட்டு 2020 ஏப்ரல் 6 அன்று நடைபெற்ற அமைச்சரவை கூட்டத்தில் 2020-21 மற்றும் 2021-22 நிதியாண்டுகளில் நாடாளுமன்ற உறுப்பினர் உள்ளூர் தொகுதி மேம்பாட்டுத் திட்டத்தை செயல்படுத்தாமல், அந்த நிதியை கொவிட்-19 மேலாண்மைக்கு பயன்படுத்திக்கொள்ள முடிவெடுக்கப்பட்டது.
நாடு தற்போது பொருளாதார மீட்சியை நோக்கி நடைபோடுவதால், இத்திட்டத்தை மறுசீரமைத்து 2021-22 நிதியாண்டின் மீதமுள்ள பகுதியிலும், 2025-26 நிதியாண்டு வரையிலும் 15-வது நிதி ஆணையத்தின் காலகட்டம் வரை தொடர அமைச்சரவை இன்று முடிவெடுத்துள்ளது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1770523
பிரதமர் அலுவலகம்
பிரதமர் தலைமையில் 9வது சர்வதேச யோகா தினம்
ஜூன் 21 அன்று நியூயார்க் நகரில் உள்ள ஐநா தலைமையகத்தின் வடக்கு புல்வெளியில் 9வது ஆண்டு சர்வதேச யோகா தின கொண்டாட்டங்களுக்கு பிரதமர் திரு நரேந்திர மோடி தலைமை தாங்கினார்.
இந்த ஆண்டுக்கான கருப்பொருள் 'வசுதைவ குடும்பத்திற்கு யோகா'. "வசுதைவ குடும்பகம்" அல்லது "ஒரே பூமி ஒரே குடும்பம் ஒரே எதிர்காலம்".
இந்த நிகழ்ச்சி 135 க்கும் மேற்பட்ட நாடுகளைச் சேர்ந்த ஆயிரக்கணக்கான யோகா ஆர்வலர்களிடமிருந்து அமோக வரவேற்பைப் பெற்றது, யோகா அமர்வில் பல்வேறு நாடுகளைச் சேர்ந்த திரளான மக்கள் பங்கேற்றதற்காக கின்னஸ் உலக சாதனை படைத்தது. ஐநா பொதுச்செயலாளர் திரு. அன்டோனியோ குட்டெரசின் காணொலி செய்தி ஒளிபரப்பட்டது.
இந்த நிகழ்வில், 77-வது ஐநா பொதுச்சபையின் தலைவர் திரு சபா கோரோசி, நியூயார்க் நகர மேயர் திரு எரிக் ஆடம்ஸ், ஐநா துணை பொதுச்செயலாளர் திருமிகு அமினா ஜே முகமது உள்பட பல்வேறு முக்கிய பிரமுகர்கள் மற்றும் பல்வேறு துறைகளைச் சேர்ந்த முக்கிய பிரமுகர்கள் - இராஜதந்திரிகள், அலுவலர்கள், கல்வியாளர்கள், சுகாதார வல்லுநர்கள், தொழில்நுட்ப வல்லுநர்கள், தொழில்துறை தலைவர்கள், ஊடகப் பிரமுகர்கள், கலைஞர்கள், ஆன்மீகத் தலைவர்கள் மற்றும் யோகா பயிற்சியாளர்கள் கலந்து கொண்டனர்.
யோகா அமர்வுக்கு முன்னதாக, இந்தியாவின் ஐநா பாதுகாப்பு சபை தலைமைத்துவத்தின் போது, கடந்த டிசம்பர் மாதம் திறக்கப்பட்ட மகாத்மா காந்தியின் மார்பளவுச் சிலைக்கு பிரதமர் மலரஞ்சலி செலுத்தினார். அதன் பின்னர் வடக்கு புல்வெளியில் உள்ள அமைதி காக்கும் படை நினைவிடத்திலும் பிரதமர் மரியாதை செலுத்தினார்.
பிரதமர் அலுவலகம்
"இருபத்தி ஒன்றாம் நூற்றாண்டில் பள்ளி கல்வி" பற்றிய மாநாட்டில் பிரதமர் உரையாற்றவிருக்கிறார்
இணைய வழி மூலமாக, செப்டம்பர் 10 மற்றும் 11 ஆகிய தேதிகளில், இருபத்தி ஒன்றாம் நூற்றாண்டில் பள்ளி கல்வியை பற்றிய இரண்டு நாள் மாநாட்டை கல்வி அமைச்சகம் நடத்தவிருக்கிறது.
பிரதமர் திரு. நரேந்திர மோடி செப்டம்பர் 11 அன்று காலை 11 மணிக்கு காணொலி காட்சி மூலம் மாநாட்டில் உரையாற்றுவார்.
'தேசிய கல்வி கொள்கை-2020-இன் கீழ் உயர்கல்வியில் மாபெரும் மாற்றங்கள்' என்னும் மாநாட்டில் பிரதமர் திரு நரேந்திர மோடி ஆகஸ்ட் 7 அன்று துவக்கவுரை ஆற்றினார்.
மேலும், 'தேசிய கல்வி கொள்கை-2020'-ஐ பற்றிய ஆளுநர்கள் மாநாட்டிலும் செப்டம்பர் 7 அவர் உரையாற்றினார்.
முந்திய கொள்கை அறிவிக்கப்பட்டு 34 ஆண்டுகளுக்குப் பிறகு அறிவிக்கப்பட்டுள்ள தேசிய கல்வி கொள்கை-2020, பள்ளி மற்றும் உயர்கல்வியில் மிகப்பெரிய மாற்றங்களை உண்டாக்குவதை இலக்காக கொண்டுள்ளது.
இந்தியாவை சமமான மற்றும் துடிப்பான அறிவு மையமாக மாற்றுவதே இந்த கொள்கையின் லட்சியமாகும். இந்தியாவை சர்வதேச வல்லரசாக மாற்றும் வகையில் கல்வி அமைப்பை பங்கேற்க செய்யும் வகையில் இது வடிவமைக்கப்பட்டுள்ளது.
இருபத்தி ஒன்றாம் நூற்றாண்டில் பள்ளி கல்வியை பற்றிய இரண்டு நாள் மாநாட்டின் முதல் நாளன்று பள்ளி முதல்வர்கள் மற்றும் ஆசிரியர்கள் மீது கவனம் செலுத்தப்படும். தேசிய கல்விக் கொள்கையின் சில அம்சங்களை ஆக்கபூர்வமான முறையில் ஏற்கனவே எப்படி அவர்கள் செயல்படுத்தியுள்ளார்கள் என்பதை முதல்வர்களும் ஆசிரியர்களும் எடுத்துரைப்பார்கள்.
தேசிய விருது பெற்ற ஆசிரியர்களும் இதர ஆக்கப்பூர்வமான ஆசிரியர்களும் இந்த மாநாட்டில் பங்கேற்பார்கள்.
தேசிய கல்விக் கொள்கையில் பள்ளி கல்வி குறித்து உள்ள சில முக்கிய அம்சங்களை தெளிவுபடுத்துவதற்காக இந்த மாநாடு ஏற்பாடு செய்யப்படுகிறது. மைகவ் தளத்தில் ஆசிரியர்களிடம் இருந்து பெறப்பட்ட ஆலோசனைகளும் இதில் பகிரப்படும்.
மேலும் விவரங்களுக்கு, இந்த செய்தி குறிப்பை ஆங்கிலத்தில் இங்கே படிக்கவும்
https://pib.gov.in/PressReleseDetail.aspx?PRID=1652940
(
பிரதமர் அலுவலகம்
முன்னோக்கிய ஒவ்வொரு முயற்சியும் நமது மக்களின் வலிமை மற்றும் உணர்வுக்கு சான்றாகும்: பிரதமர்
மக்களின் ஊக்கம் குறையாத உறுதியை எடுத்துக்காட்டும் அரசின் பல்வேறு திட்டங்கள் பற்றிய கட்டுரைகள், வரைகலைகள், வீடியோக்கள் மற்றும் தகவல்களைப் பிரதமர் திரு நரேந்திர மோடி பகிர்ந்துள்ளார்.
ட்விட்டரில் பிரதமர் கூறியிருப்பதாவது:
“ஊக்கம் குறையாத உறுதியுடன் முன்னோக்கி நடைபோடும் ஒரு தேசத்திற்கு சேவைசெய்வதில் பெருமிதம் கொள்கிறேன். பன்னாட்டு அமைப்புகள் முதல் தற்சார்பு இந்தியா, இந்தியாவில் உற்பத்தி வரை முன்னோக்கிய ஒவ்வொரு முயற்சியும் நமது மக்களின் வலிமை மற்றும் உணர்வுக்கு சான்றாக உள்ளது. #9YearsOfIndiaFirst”
தகவல் மற்றும் ஒலிபரப்பு அமைச்சகம்
தூர்தர்ஷன் மற்றும் அகில இந்திய வானொலி மூலம் கல்விப் பாடங்கள் / மெய்நிகர் வகுப்புகள்
முடக்கநிலை அமலில் உள்ள இந்தக் காலக்கட்டத்தில் மாணவர்களுக்குக் கல்வி அளிப்பதில் இந்தியாவின் அரசுத் தொலைக்காட்சி உதவிக்கரம் நீட்டியுள்ளது. பல்வேறு மாநில அரசு கல்வி நிலையங்களின் ஒத்துழைப்புடன், நாடு முழுக்க தங்களுக்குள்ள பிராந்திய தொலைக்காட்சி, வானொலி மூலமாகவும் யூடியூப் சேனல் மூலமாகவும் கல்விப்பாடங்களை அளிப்பதுடன் மெய்நிகர் வகுப்புகளுக்கும் தூர்தர்ஷன் மற்றும் அகில இந்திய வானொலி ஏற்பாடு செய்துள்ளது.
பள்ளிக்கூட வகுப்புகள் இல்லாத நிலையில், லட்சக்கணக்கான மாணவர்களுக்கு, குறிப்பாக 10 மற்றும் 12 ஆம் வகுப்பு பயில்வோருக்கு, பள்ளி இறுதித் தேர்வு மற்றும் போட்டித் தேர்வுகளுக்கு தயாராகும் நிலையில் உள்ளவர்களுக்கு மெய்நிகர் வகுப்புகள் மிகவும் உதவிகரமாக உள்ளன.
நிகழ்ச்சி அம்சம்
தூர்தர்ஷன் மற்றும் அகில இந்திய வானொலி மெய்நிகர் கற்றல் திட்டத்தில், ஆரம்ப, நடுநிலை மற்றும் உயர்நிலைப் பள்ளி வகுப்புகளுக்கான பாடத் திட்டங்கள் இடம் பெற்றுள்ளன. எஸ்.எஸ்.எல்.சி. பாடங்கள் மற்றும் 10ஆம் வகுப்பு மாணவர்களுக்கான மாதிரி கேள்வித்தாள்களையும் சில மாநிலங்கள் அளித்துள்ளன. மாணவர்கள் மருத்துவம் மற்றும் பொறியியல் நுழைவுத் தேர்வுகளுக்கு தயார்படுத்திக் கொள்வதற்கு, இதில் பல வகுப்புகள் உதவிகரமாக இருக்கும்.
தூர்தர்ஷன்
கர்நாடகா, தெலங்கானா, ஆந்திரப்பிரதேசம், தமிழ்நாடு, கேரளா, குஜராத், ஜம்மு காஷ்மீர் தூர்தர்ஷன் ஒளிபரப்பு நிலையங்கள் மூலம் இப்போது மெய்நிகர் வகுப்புகள் நடைபெறுகின்றன.
அகில இந்திய வானொலி
விஜயவாடா, ஹைதராபாத், பெங்களூரு, திருச்சிராப்பள்ளி, கோயமுத்தூர், புதுச்சேரி, மதுரை, திருவனந்தபுரம், திருநெல்வேலி, பனாஜி, ஜல்கான், ரத்னகிரி, சாங்லி, பர்பானி, அவுரங்காபாத், புனே, நாக்பூர், மும்பை, காங்க்டாக், குவாஹாட்டி, பிக்கானிர், உதய்ப்பூர், ஜோத்பூர், ஜெய்ப்பூர் வானொலி நிலையங்கள் மூலமாக மெய்நிகர் வகுப்பு நிகழ்ச்சிகள் ஒலிபரப்பு செய்யப்படுகின்றன.
போபால், சென்னை, கோழிக்கோடு, திருச்சூர் வானொலி நிலையங்கள் மூலம் கல்விப் பாடத் திட்டங்கள் ஒலிபரப்பாகின்றன.
சராசரியாக ஒவ்வொரு தூர்தர்ஷன் சேனலும் தினமும் 2.5 மணி நேரம் கல்விக்கான நிகழ்ச்சிகளை ஒளிபரப்பு செய்கிறது. அதேபோல அகில இந்திய வானொலியில் ஒவ்வொரு நிலையமும் தினமும் 30 நிமிடங்கள் கல்வி நிகழ்ச்சிகளை ஒலிபரப்பு செய்கின்றன.
தூர்தர்ஷன் நெட்வொர்க் மூலம் தினமும் மொத்தம் 17 மணி நேரமும், அகில இந்திய வானொலி மூலம் தினமும் 11 மணி நேரமும் நிகழ்ச்சிகள் வழங்கப்படுகின்றன.
(Visitor Counter : 312
விவசாயத்துறை அமைச்சகம்
தமிழகம் உட்பட நாடு முழுவதும் நெல் கொள்முதல்: டிசம்பர் 3 வரை 329.86 லட்சம் மெட்ரிக் டன்
நடப்பு காரீப் சந்தைக் காலத்தில் , காரீப் பயிர்களை, விவசாயிகளிடமிருந்து குறைந்தபட்ச ஆதரவு விலைக்கு அரசு தொடர்ந்து கொள்முதல் செய்து வருகிறது.
பஞ்சாப், ஹரியானா, உத்தரப் பிரதேசம், தமிழ்நாடு, உத்தரகாண்ட், தெலங்கானா, சண்டிகர், ஜம்மு காஷ்மீர், குஜராத், ஆந்திரப் பிரதேசம், ஒடிசா, மகாராஷ்டிரா, மத்தியப் பிரதேசம், பிகார், கேரளா ஆகிய மாநிலங்களில் நெல் கொள் முதலில் நல்ல முன்னேற்றம் ஏற்பட்டுள்ளது.
இங்கு டிசம்பர் 3 வரை 329.86 லட்சம் மெட்ரிக் டன் நெல் கொள்முதல் செய்யப்பட்டுள்ளது. கடந்தாண்டில் இதே காலத்தில் 275.98 லட்சம் மெட்ரிக் டன் நெல் கொள்முதல் செய்யப்பட்டிருந்தது.
கடந்தாண்டைவிட இந்தாண்டு நெல் கொள்முதல் 19.52 சதவீதம் அதிகம். இந்தாண்டில் இது வரையிலான மொத்த கொள்முதலில், பஞ்சாப் மாநிலத்தில் மட்டும் 202.77 லட்சம் மெட்ரிக் டன் கொள்முதல் செய்யப்பட்டுள்ளது.
நடப்பு காரீப் சந்தை காலத்தில் 31.78 லட்சம் விவசாயிகள் ஏற்கனவே பயனடைந்துள்ளனர். இவர்கள் தங்களது விளைபொருட்களுக்கு குறைந்தபட்ச ஆதரவு விலையாக ரூ. 62278.61 கோடி பெற்றுள்ளனர்.
மேலும், மாநிலங்கள் வேண்டுகோள்படி, தமிழ்நாடு, கர்நாடகா, மகாராஷ்டிரா, தெலங்கானா, குஜராத், ஹரியானா, உத்தரப் பிரதேசம், ஒடிசா மற்றும் ராஜஸ்தான், மற்றும் ஆந்திரப் பிரதேசத்திலிருந்து 45.24 லட்சம் மெட்ரிக் டன் பருப்பு மற்றும் எண்ணெய் வித்துக்கள் ஆதரவு விலையில் கொள்முதல் செய்யவும் ஒப்புதல் வழங்கப்பட்டுள்ளது.
மேலும், ஆந்திரப் பிரதேசம், கர்நாடகா, தமிழ்நாடு, கேரளா ஆகிய மாநிலங்களில் இருந்து 1.23 லட்சம் மெட்ரிக் டன் கொப்பரை தேங்காய் கொள்முதல் செய்யவும் அனுமதி வழங்கப்பட்டுள்ளது.
சந்தை விலை, குறைந்தபட்ச ஆதரவு விலையை விட குறைந்தால், மற்ற மாநிலங்களில் பருப்பு மற்றும் எண்ணெய் வித்துக்கள் கொள்முதல் செய்ய, வேண்டுகோள் அடிப்படையில் ஒப்புதல் வழங்கப்படும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1678328
-----
(Visitor Counter : 105
ஊரக வளர்ச்சி அமைச்சகம்
பிரதம மந்திரி கிராமச் சாலைத் திட்டம் முதல் காலாண்டில் குறிப்பிடும்படியான வெற்றியைத் தந்திருக்கிறது
பிரதம மந்திரி கிராமச் சாலைத் திட்டம்  நாடுமுழுவதும், குறிப்பாக வரலாற்று ரீதியாக கிராமப்புறச் சாலை வசதிகள் அதிகம் இல்லாத மாநிலங்களில்  இதுவரை இல்லாத அளவிற்கு நடைமுறைப் படுத்தப்பட்டுள்ளது. PMGSY சாலைகள் அமைக்கும் பணி கடந்த ஏழு ஆண்டுகளின் உச்சத்தை, 2016-17 ஒரு நாளைக்கு 130 கி.மீ என்ற நிலையை எட்டியுள்ளது. இது 2011 - 2014 காலக்கட்டத்தின் சராசரியான 73 கி.மீ விட மிகவும் அதிகம். இந்த நிதி ஆண்டில் 2017-18 இலக்கு 57000 கி.மீ PMGSY சாலைகள்; இது சராசரியாக ஒரு நாளைக்கு 156 கி.மீ ஆகும். இதன் மூலம் 16600 தகுதியுள்ள கிராமங்கள் இணைக்கப்படும்.
இந்த வருவாய் ஆண்டின் -2017-18 முதல் காலாண்டில்  மொத்தம் 10.556 கி.மீ PMGSY சாலைகள் அமைக்கப்பட்டுள்ளன. சராசரியாக 117.28 கி.மீ என்ற அளவை இது தொட்டுள்ளது. 2016-17 நிதி ஆண்டின் முதல் காலாண்டில்  ஒரு நாளைக்கு சராசரியாக 97.29 அளவில் அமைக்கப்பட்ட 8756 கி.மீ நீள சாலைகளுடன் இதனைச் சாதகமாக ஒப்பிடமுடியும். இதுவரை ஏற்பட்டிருக்கும் முன்னேற்றத்தை, சாலைகளின் நீளத்தை வைத்துப் பார்க்கும்போது, நிதி ஆண்டின் இலக்கில் 18.51% எட்டப்பட்டுள்ளது. தற்போதைய கட்டுமான வேகத்தின் அளவு அக்டோபர்-17 முதல் மார்ச்-2018 வரை மேலும் விரைவாக்கப்படும். ஆகவே ஆண்டு இலக்குகள், இலக்கைத் தாண்டி அதிகமாக எட்டப்படும் உறுதியான வாய்ப்பு இருக்கிறது என்று நம்புவதற்கான சாத்தியங்கள் இருக்கின்றன.
16,600 தகுதியுள்ள கிராமங்களுக்கு இணைப்பு என்ற ஆண்டு இலக்கிற்கு எதிராக, வருவாய் ஆண்டின் 2017-18 முதல் காலாண்டில், 2,543 கிராமங்களுக்கு இணைப்புச்சாலைகள் போடப்பட்டுள்ளன. ஆண்டு இலக்கில் இது 15.31% ஆகும்
நாடுமுழுவதும் 1,78,184 தகுதியுள்ள கிராமங்களை இணைப்பதை PMGSY இலக்காகக் கொண்டுள்ளது. இதில் 1,61,576 கிராம இணைப்புத் திட்டங்களுக்கு ஒப்புதல் ஏற்கனவே வழங்கப்பட்டுள்ளது. . ஜூன் 2017 வரை மொத்தம் 5,12,031 கி.மீ நீளச் சாலைகள் அமைக்கப்பட்டு 1,29,004 கிராமங்கள், இணைக்கப்பட்டுள்ளன. .
மரபுசாரா கட்டுமானப் பொருட்களை  பயன்படுத்துவதிலும் PMGSY கவனம் செலுத்துகிறது. PMGSY சாலை அமைப்பில் ’பசுமைத் தொழில்நுட்பமும்’ பயன்படுத்தப்படுகிறது. இத்தகையப் பொருட்களைக் கொண்டு 2017-18 ஆண்டில் சாலை அமைப்பதற்கான இலக்கு 10,082 கி.மீ. இதில் ஜூன் 2018 வரையிலான முதல் காலாண்டில் 1235.22 கி.மீ சாலைகள் அமைக்கப்பட்டுள்ளன. இந்தத் துறையில் குறிப்பிடுப்படி நன்றாகச் செயல்படும் மாநிலங்களாக, இராஜஸ்தான் , பஞ்சாப் , ஒடிஷா , மத்தியப்பிரதேசம்  மற்றும் தமிழ்நாடு  இருக்கின்றன.
பிரதமர் அலுவலகம்
ராஜஸ்தானின் ஜூன்ஜூனுவில் நிகழ்ந்த டிராக்டர் விபத்தில் உயிரிழந்தவர்களின் குடும்பத்தினருக்கு பிரதமர் இரங்கல்
ராஜஸ்தான் மாநிலம் ஜூன்ஜூனுவில் நிகழ்ந்த டிராக்டர் விபத்தில் உயிரிழந்தவர்களின் குடும்பத்தினருக்கு பிரதமர் திரு நரேந்திர மோடி ஆழ்ந்த இரங்கல் தெரிவித்துள்ளார். உயிரிழந்தவர்களின் குடும்பத்தினருக்கு பிரதமரின் தேசிய நிவாரண நிதியிலிருந்து நிதியுதவி வழங்கப்படும் எனவும் பிரதமர் திரு நரேந்திர மோடி அறிவித்துள்ளார்.
இது குறித்து பிரதமர் வெளியிட்டுள்ள ட்விட்டர் பதிவில் தெரிவித்திருப்பதாவது:-
“ராஜஸ்தான் மாநிலம் ஜூன்ஜூனுவில் டிராக்டர் விபத்து நிகழ்ந்தது அறிந்து மிகுந்த வேதனை அடைந்தேன். உயிரிழந்தவர்களின் குடும்பத்தினருக்கு எனது ஆழ்ந்த இரங்கலை தெரிவித்துக் கொள்வதுடன், காயமடைந்தவர்கள் விரைவில் குணமடைய வேண்டுகிறேன். விபத்தில் உயிரிழந்தவர்களின் குடும்பங்களுக்கு, பிரதமரின் தேசிய நிவாரண நிதியிலிருந்து தலா ரூ.2 லட்சம் வழங்கப்படும். காயமடைந்தவர்களுக்கு தலா ரூ.50 ஆயிரம் அளிக்கப்படும்: பிரதமர்“
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
நாடு தழுவிய தடுப்பூசி இயக்கத்தின் கீழ் இதுவரை மொத்தம் 220.63 கோடி தடுப்பூசி டோஸ்கள் வழங்கப்பட்டுள்ளன. இதில்  முன்னெச்சரிக்கை டோஸ்களும் அடங்கும்.
கடந்த 24 மணி நேரத்தில் 6,394 டோஸ் தடுப்பூசிகள் அளிக்கப்பட்டுள்ளன.
இந்தியாவில் தற்போது 1,818 பேர் கொவிட் தொற்றால் பாதிக்கப்பட்டுள்ளனர். இது 0.01 சதவீதமாகும்.
தொற்றிலிருந்து மீண்டவர்களின் விகிதம் 98.81 சதவீதம்.
கடந்த 24 மணி நேரத்தில் 93 பேர் பாதிப்பிலிருந்து மீண்டுள்ளனர். இதுவரை குணமடைந்தவர்களின் எண்ணிக்கை மொத்தம் 4,41,51,703 பேர்.
கடந்த 24 மணி நேரத்தில் 74 பேருக்கு புதிதாக தொற்று பாதிப்பு உறுதி செய்யப்பட்டுள்ளது.
தினசரி பாதிப்பு விகிதம் 0.06% வாராந்திர பாதிப்பு விகிதம் 0.08%
இதுவரை மொத்தம் 91.72 கோடி சோதனைகள் நடத்தப்பட்டுள்ளன. கடந்த 24 மணி நேரத்தில் 1,27,835 சோதனைகள் நடத்தப்பட்டுள்ளன.
மத்திய அமைச்சரவை
இந்தியா மற்றும் பிரேசில் நாடுகளுக்கு இடையே உயிரி எரிசக்தி ஒத்துழைப்புக்கான புரிந்துணர்வு ஒப்பந்தத்திற்கு அமைச்சரவை ஒப்புதல்
பிரதமர் திரு.நரேந்திர மோடி தலைமையிலான மத்திய அமைச்சரவை இந்தியா மற்றும் பிரேசில் நாடுகளுக்கு இடையிலான உயிரி எரிசக்தி ஒத்துழைப்புக்கான புரிந்துணர்வு ஒப்பந்தத்திற்கு ஒப்புதல் வழங்கியுள்ளது.
உலகிலேயே இந்தியாவும், பிரேசிலும் எரிசக்தியை பயன்படுத்துவதில் முக்கிய நாடுகளாக உள்ளன. லத்தீன் அமெரிக்கா மற்றும் கரீபியன் பகுதி முழுவதற்குமான இந்தியாவின் முக்கிய வர்த்தக பங்குதாரராக பிரேசில் உள்ளது.
2016 ஆம் ஆண்டில் இந்தியாவில் பிரதமர் திரு.நரேந்திர மோடி மற்றும் பிரேசில் அதிபர் உடனான சந்திப்பில், இரு தரப்பிலும் புதுப்பிக்கப்பட்ட எரிசக்தி மேம்பாடு, ஆராய்ச்சியிலும் மற்றும் 2-வது தலைமுறைக்கான உயிரி எரிபொருள் துறையிலும் ஒத்துழைப்பது என முடிவு செய்யப்பட்டது.
விவசாயத்துறை அமைச்சகம்
மத்திய வேளாண்துறை அமைச்சர் திரு நரேந்திர சிங் தோமர் தலைமையில் பிம்ஸ்டெக் நாடுகளின் வேளாண்துறை அமைச்சர்கள் பங்கேற்ற 2-வது கூட்டத்தை இந்தியா நடத்தியது
மத்திய வேளாண்துறை அமைச்சர் திரு நரேந்திர சிங் தோமர் தலைமையில் பல்வேறு துறைச் சார்ந்த தொழில்நுட்பம் மற்றும் பொருளாதார ஒத்துழைப்புக்கான வங்காள விரிகுடா முன்னெடுப்பின் வேளாண்துறை அமைச்சர்கள் நிலையிலான இரண்டாவது கூட்டத்தை இந்தியா இன்று நடத்தியது. இக்கூட்டத்தில் பூடான், பங்களாதேஷ், நேபாளம், மியான்மர், இலங்கை மற்றும் தாய்லாந்து நாடுகளின் வேளாண்துறை அமைச்சர்கள் பங்கேற்றனர்.
காணொலி காட்சி மூலம் நடைபெற்ற இக்கூட்டத்தில் பேசிய திரு தோமர், வேளாண்துறை மாற்றத்திற்கான ஒத்துழைப்பை வலுப்படுத்த விரிவான பிராந்திய செயல் திட்டத்தை ஏற்படுத்த ஒத்துழைக்குமாறு உறுப்பு நாடுகளைக் கேட்டுக்கொண்டார். சிறுதானிங்களின் முக்கியத்துவத்தை குறிப்பிட்ட அவர், இது ஊட்டச்சத்துமிக்கது என்று கூறினார். சிறு தானியங்களை பிரபலப்படுத்த இந்தியா மேற்கொண்டு வரும் முயற்சிகளை எடுத்துக்கூறினார். 2023-ம் ஆண்டு சர்வதேச சிறுதானிங்கள் ஆண்டாக கடைப்பிடிக்கப்பட உள்ள நிலையில், அனைவருக்கும் உகந்த வேளாண்முறையை கடைப்பிடித்து, ஆரோக்கியமான உணவை வழங்குமாறு உறுப்பு நாடுகளை அவர் வலியுறுத்தினார். சிறு தானியங்களை ஒரு உணவாக பிரபலப்படுத்தும் இந்தியாவின் முயற்சியில் இணைந்து செயல்படுமாறு அவர் கேட்டுக்கொண்டார். இயற்கை மற்றும் சூழலியல் வேளாண்முறை வேளாண்- உயிரி பன்முகத்தன்மையை பாதுகாத்து ரசாயன பயன்பாட்டை குறைக்க வேண்டும் என்று திரு நரேந்திர சிங் தோமர் கூறினார்.
தொழிலாளர் மற்றும் வேலைவாய்ப்பு அமைச்சகம்
தொழிலாளர் நலன் தொடர்பான அண்மைத் தரவுகளுக்கான ட்விட்டர் கணக்கு – திரு சந்தோஷ் கங்குவார் துவக்கி வைத்தார்
தொழிலாளர் நலன் தொடர்பான புதுப்பிக்கப்பட்ட அண்மைத் தரவுகளை அளிப்பதற்கான @LabourDG என்ற ட்விட்டர் கணக்கினை மத்திய தொழிலாளர் மற்றும் வேலைவாய்ப்புத் துறை இணையமைச்சர்  திரு சந்தோஷ் குமார் கங்குவார் நேற்று துவக்கி வைத்தார். இந்த நிகழ்வில், தொழிலாளர் மற்றும் வேலைவாய்ப்புத்துறை செயலர் திரு ஹீராலால் சமரியா, தொழிலாளர் நல அமைப்பின் தலைமை இயக்குநர் திரு.டிபிஎஸ் நேகி ஆகியோர் கலந்து கொண்டனர். இந்த ட்விட்டர் கணக்கில் இந்திய தொழிலாளர் சந்தை அலகுகள் தொடர்பான அண்மைத் தரவுகள் தொடர்ச்சியாக பகிரப்படும் என்று அமைச்சர் ட்விட்டர் பதிவில் தெரிவித்தார்.
------
(Visitor Counter : 183
மின்னணு மற்றும் தகவல் தொழில்நுட்பம்
உத்தரப் பிரதேசத்தில் உள்ள காசியாபாத்தில் ஆதார் சேவை மையத்தை இணை அமைச்சர்கள் திரு ராஜீவ் சந்திரசேகர் மற்றும் டாக்டர் வி கே சிங் திறந்து வைக்கவுள்ளனர்
உத்தரப் பிரதேசத்தில் உள்ள காசியாபாத்தில் புதிதாக கட்டப்பட்டுள்ள ஆதார் சேவை மையத்தை மத்திய மின்னணு, தகவல் தொழில்நுட்பம் மற்றும் தொழில்முனைதல் இணை அமைச்சர் திரு ராஜீவ் சந்திரசேகர் மற்றும் மத்திய விமான போக்குவரத்து இணை அமைச்சர் ஜெனரல்  டாக்டர் வி கே சிங் ஆகியோர் இணைந்து 2021 நவம்பர் 21 அன்று திறந்து வைக்கவுள்ளனர்.
நாடு முழுவதுமுள்ள 122 நகரங்களில் 166 மையங்களை திறப்பதற்கான மின்னணு மற்றும் தகவல் தொழில்நுட்பம் அமைச்சகத்தின் திட்டத்தின் ஒரு பகுதியாக இந்த ஆதார் சேவை மையம் நிறுவப்பட்டுள்ளது.
ஆக்ரா, லக்னோ, பிரயாக்ராஜ் மற்றும் மீரட்டிற்கு பிறகு உத்தரப் பிரதேசத்தில் நிறுவப்பட்டுள்ள ஐந்தாவது ஆதார் சேவை மையம் இதுவாகும். கோண்டா, வாரணாசி, மொராதாபாத் மற்றும் சஹரன்பூரில் இத்தகைய மையங்களை இந்திய அரசு விரைவில் திறக்கவுள்ளது.
பிரதமர் திரு நரேந்திர மோடி தலைமையிலான அரசால் அமைக்கப்பட்டு வரும் ஆதார் சேவை மையங்களின் மூலம் ஆதார் தொடர்பான அனைத்து சேவைகளையும் ஒரே இடத்தில் மக்கள் பெறலாம். வாரத்தின் ஏழு நாட்களும் காலை 9 மணி முதல் மாலை 5.30 மணி வரை இந்த மையங்கள் செயல்படும்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1773474
-----
(Visitor Counter : 132
நிதி அமைச்சகம்
சரக்கு மற்றும் சேவை வரி வலைப்பின்னலில் மத்திய அரசின் உரிமையை அதிகரிப்பது, தற்போது அமலில் உள்ள அமைப்பை இடைநிலைத் திட்டத்துடன் மாற்றம் செய்வது குறித்தும் மத்தி்ய அமைச்சரவை ஒப்புதல் அளிக்கிறது
மத்திய அமைச்சரவைக் கூட்டம் பிரதமர் திரு நரேந்திர மோடி தலைமையில் தில்லியில் இன்று கூடியது. இதில் சரக்கு மற்றும் சேவை வரி வலைப்பின்னலில் மத்திய அரசின் உரிமையை அதிகரிப்பது, தற்போது அமலில் உள்ள அமைப்பை இடைநிலைத் திட்டத்துடன் மாற்றம் செய்வது குறித்தும் மத்திய அமைச்சரவை ஒப்புதல் அளிக்கிறது. இதன் முக்கிய அம்சங்கள் வருமாறு:
- அரசு சாராத நிறுவனங்களில் சரக்கு மற்றும் சேவை வரி வலைப்பின்னலில் மத்திய அரசும், மாநில அரசுகளும் 51 சதவீத சமபங்கை கையகப்படுத்துவது என்றும் தனியார் நிறுவனங்கள் வைத்திருந்த சமபங்கை கையகப்படுத்த சரக்கு மற்றும் சேவை வரி வலைப்பின்னல் வாரியம் நடவடிக்கை எடுக்க அனுமதி அளிப்பது.
- சரக்கு மற்றும் சேவை வரி வலைப்பின்னலை 100 சதவீத அரசு உரிமையுடன், மத்திய அரசுக்கும்  மாநில அரசுகளுக்கும்  இடையே சமபங்கு உரிமையை பெறும் வகையில் மாற்றியமைப்பது.
- தற்போது இயங்கிவரும் சரக்கு மற்றும் சேவை வரி  வலைப்பின்னல் வாரியத்தில் மத்திய அரசு மற்றும் மாநில அரசுகள் சார்பாக 3 இயக்குநர்களை நியமிப்பது என்றும் மற்றும் 3 இதர இயக்குநர்களை, இயக்குநர்கள் குழு பரிந்துரை செய்வது என்றும் மற்றும் ஒரு தலைவர், தலைமை செயல் அதிகாரி ஆகியோரை நியமிப்பது. எனவே இதில் இடம் பெற்றுள்ள மொத்த இயக்குநர்களின் எண்ணிக்கை 11 ஆகும்.
----
(Visitor Counter : 62
வணிகம் மற்றும் தொழில்துறை அமைச்சகம்
இந்திய தரக் கவுன்சில் செயல்பாடுகளை திரு. பியூஷ் கோயல் ஆய்வு செய்தார்.
இந்தியாவின் எதிர்காலத்தை தரம் தான் வரையறுக்கப் போகிறது என மத்திய வர்த்தகம் மற்றும் தொழில்துறை அமைச்சர் திரு. பியூஷ் கோயல் தெரிவித்துள்ளார். இந்திய தரக் கவுன்சிலின் செயல்பாடுகளை இன்று காணொளிக் காட்சி மூலம் ஆய்வு செய்த திரு. கோயல், உள்நாட்டிலேயே தயாரிக்கப்படும் பொருள்கள் மற்றும் சேவைகளின் தர அடிப்படையில், சுயசார்பு இந்தியா முன்னேற்றத்தையும், வளர்ச்சியையும் பெறும் என்று கூறினார். தரம் குறித்த உணர்வை சாதாரண மனிதனின் அளவில் ஊற்றெடுக்கச் செய்ய வேண்டும் என்றும், நமது வாழ்க்கையின் அனைத்து அம்சங்களிலும் தரக் கலாச்சாரம் ஊறிப் பரவியுள்ளது என்றும் அவர் கூறினார்.
இந்திய தரக்கவுன்சில் கடந்த சில ஆண்டுகளாக அதிவேகமாக வளர்ந்து, பல்வேறு பிரிவுகளில் தனது நடவடிக்கைகளில் அகன்று விரிந்த மேம்பாட்டைப் பெற்றுள்ளதாகப் பாராட்டிய அமைச்சர், தடையற்ற முறையில் அது பீடுநடை போடவேண்டும் என்று கூறினார். பொது முடக்கத்தின் போது, இந்திய தரக்கவுன்சில் பல முன்முயற்சிகளை மேற்கொண்டதாகக் கூறிய அவர், கொவிட் தொற்றுக்குப் பிந்தைய காலத்தில் தான் உண்மையான சவாலும், வாய்ப்பும் அமைந்துள்ளன என்றார். எதிர்காலம் புதிய மரபுகளுடன், புதிய வாழ்க்கை வழியைப் பயன்படுத்துவதாக இருக்கப் போகிறது என திரு. கோயல் தெரிவித்தார். சமூகம், குடும்பம், பொருளாதாரம் என மனித வாழ்க்கையின் எந்த அம்சமும், புதிய மரபுகளின் படி, தொட முடியாததாக இருக்கப்போகிறது. புதிய மரபுகள், கல்வி, சுகாதாரம், பொருள்களை வாங்குதல், சேவைகள் உள்ளிட்ட அனைத்துத் துறைகளிலும், புதிய தர நிர்ணயத்தைக் கேட்பதாக அமையும். கொவிட்டுக்குப் பிந்தைய காலத்திற்கென, பிற நாடுகளில் நடைமுறைப்படுத்தப்படும் சிறந்த முறைகளை ஆய்வு செய்து, நமது உள்ளூர் நிலைமைகளுக்குப் பொருத்தமானதா என்ற பல்வேறு அம்சங்களை ஆராய்ந்து, அவற்றைப் பின்பற்றுமாறு இந்திய தரக் கவுன்சிலை அவர் கேட்டுக்கொண்டார். நாட்டில், திறமைகளில் உள்ள இடைவெளியை ஆய்வு செய்து, அவற்றைப் பூர்த்தி செய்யும் வழிமுறைகள் பற்றி ஆலோசனை வழங்குமாறு இந்திய தரக்கவுன்சிலை அவர் வலியுறுத்தினார். அரசுத்துறையில், உருவாக்கப்பட்டுள்ள மிகப்பெரிய பயிற்சிக் கட்டமைப்புகள் வருங்காலத்தில் தேவைப்படாமல் போகலாம் என்று கூறிய அமைச்சர், ஆன்லைன் பயிற்சி செயல்திறன் மிக்கதாகவும், எளிதில் கிடைக்கக்கூடியதாகவும் இருக்கும் என்று தெரிவித்தார்.
தரமதிப்பீடு மற்றும் சான்றிதழ்கள் அறிவுபூர்வமானதாகவும், வெளிப்படைத் தன்மையுடனும், நம்பகத்தன்மை கொண்டதாகவும், குளறுபடிகள் அல்லது முறைகேடுகள் செய்யமுடியாததாகவும் இருக்க வேண்டும் என்று அமைச்சர் உறுதியுடன் வலியுறுத்தினார்.
(Visitor Counter : 227